**“รมช.อุตสาหกรรม” แอ่วเมืองเหนือ​ บุกพื้นที่แปรรูปกาแฟ​ต้นแบบอุตสาหกรรมเกษตรครบวงจร**

จ.น่าน 27 ตุลาคม 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นายณพพงศ์ ธีระวร ที่ปรึกษารัฐมนตรีช่วยว่าการกระทรวงอุตสาหกรรม นางเบญจมาพร เอกฉัตร์ ผู้ตรวจราชการกระทรวงอุตสาหกรรม คณะผู้บริหารกระทรวงอุตสาหกรรม คณะผู้บริหารธนาคารพัฒนาวิสาหกิจขนาดกลางและขนาดย่อมแห่งประเทศไทย ร่วมด้วย นายภานุวัฒน์ ตริยางกูรศรี นายจารุพันธุ์ จารโยภาส รองอธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นที่ตรวจเยี่ยมและรับฟังบรรยายสรุปผลการดำเนินงานผู้ประกอบการ SMEs ที่ได้รับการส่งเสริม พัฒนา และสนับสนุนจากกระทรวงอุตสาหกรรม จาก นางสาวพัชรี พรหมทอง เจ้าของกิจการ โดยมี นายสัมฤทธิ์ สวามิภักดิ์ รองผู้ว่าราชการจังหวัดน่าน ให้การต้อนรับ ณ ห้างหุ้นส่วนจำกัด น่านดูโอ คอฟฟี่ อ.เวียงสา

รัฐมนตรีช่วยว่าการกระทรวงอุตสาหกรรม ได้เยี่ยมชมโรงสีกาแฟ โรงคั่วกาแฟ ร้านกาแฟ รวมถึงชมผลิตภัณฑ์พืชผลและการแปรรูปทางการเกษตรของชุมชนในพื้นที่ ที่ได้จัดตั้งเป็นกลุ่มคลัสเตอร์เกษตรแปรรูป จ.น่าน เพื่อสร้างเครือข่ายและเพิ่มขีดความสามารถในการแข่งขัน​ นอกจากนี้ยังได้ร่วมปลูกต้นกาแฟ เพื่อเป็นที่ระลึกให้กับสถานประกอบการในโอกาสมาเยี่ยมชมในครั้งนี้

ห้างหุ้นส่วนจำกัด น่านดูโอ คอฟฟี่ ผู้ผลิตและจำหน่ายกาแฟแบบครบวงจร ตั้งแต่ปลูกจนถึงแปรรูปเป็นเมล็ดดิบ กาแฟคั่ว กาแฟ 3IN1 การแปรรูปเป็นสบู่กาแฟ เครื่องสำอางกาแฟ ซึ่งมีจุดเด่นคือกลิ่นหอมที่เป็นลักษณะเฉพาะถิ่น​ ขณะเดียวกันยังมีการสร้างแบรนด์ภายใต้ชื่อ​ 'ภูคอฟฟี่' และ 'ดูโอ คอฟฟี่' เพื่อเจาะตลาดล่าง โดยมีตลาดค้าส่งปลีกกาแฟคั่วสดในโมเดิร์นเทรดและร้านกาแฟทั่วประเทศ รวมถึงสร้างแฟรนไชส์แบรนด์ของตนเอง 132 สาขา ส่วนตลาดบนผลิตสินค้าในแบรนด์ 'ภูมิใจ๋ คอฟฟี่' เป็นกาแฟออร์แกนิคในรูปแบบของกาแฟ 3 in 1 และสครับกาแฟ ซึ่งได้รับการรับรองมาตรฐานระบบ GAP GMP HACCP HALAL และเครื่องหมาย อย. โดยมีตลาดส่งออกในแถบเอเซียและยุโรป รวมทั้งยังรับจ้างผลิต (OEM) สินค้ากาแฟให้ 16 แบรนด์ ตลอดจนนำผลิตภัณฑ์กาแฟไปจำหน่ายังโรงแรมและรีสอร์ตทั่วจังหวัดน่าน นอกจากนี้ยังเปิดเป็นศูนย์การเรียนรู้ด้านกาแฟ ให้กับหน่วยงานภาครัฐและเอกชน / ผู้ที่ที่สนใจเข้ามาศึกษาดูงาน พร้อมให้คำปรึกษาแนะนำที่แปลงสาธิตและโรงคั่วกาแฟ ทั้งนี้ ห้างหุ้นส่วนจำกัดฯ ได้รับการส่งเสริมและสนับสนุนในด้านต่าง ๆ เช่น โครงการพัฒนาขีดความสามารถในการแข่งขันของอุตสาหกรรมแปรรูปการเกษตรในภูมิภาค ตามนโยบาย One Province One Agro-Industrial Product หรือ OPOAI รวมถึงการสนับสนุนด้านเงินทุนจากหน่วยงานภาครัฐฯ โดยได้รับอนุมัติวงเงินสินเชื่อจากกองทุนพัฒนาเอสเอ็มอีตามแนวประชารัฐ ของกระทรวงอุตสาหกรรม จำนวน 3 ล้านบาท เพื่อนำมาขยายกิจการโดยสร้างโรงสี/โรงเก็บ พร้อมทั้งจัดซื้อเครื่องจักรต่าง ๆ เพิ่มเติม นอกจากนี้ยังได้รับอนุมัติสินเชื่อ SMEs Transformation Loan จากธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) วงเงิน 2 ล้านบาท เพื่อนำมาสร้างโรงคั่วและเครื่องจักรเพิ่มเติม ส่งผลให้สามารถมีกำลังผลิตเพิ่มจากเดิมเป็น 5 เท่า สร้างรายได้เพิ่มขึ้นกว่า 50% จากเดิม รวมถึงสามารถยกระดับสถานประกอบการจากเดิมที่เป็นวิสาหกิจขนาดเล็กเป็นวิสาหกิจขนาดกลาง (โรงงานประเภท 2) อีกด้วย ซึ่งถือเป็นอุตสาหกรรมแปรรูปทางการเกษตรของจังหวัดน่านที่ได้รับการส่งเสริมป็นพิเศษ เนื่องจากจัดอยู่ในกลุ่มธุรกิจที่สอดคล้องกับยุทธศาสตร์พัฒนาจังหวัดน่านด้านเศรษฐกิจด้านการผลิตทางการเกษตรอุตสาหกรรมอย่างยั่งยืนในพื้นที่ต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว